Papersnake/gushiwen huggingface dataset:
宜黄县学记
曾巩（宋代）

古之人，自家至于天子之国，皆有学；自幼至于长，未尝去于学之中。学有诗书六艺，弦歌洗爵，俯仰之容，升降之节，以习其心体耳目手足之举措；又有祭祀、乡射、养老之礼，以习其恭让；进材论狱出兵授捷之法，以习其从事；师友以解其惑，劝惩以勉其进，戒其不率。其所以为具如此，而其大要，则务使人人学其性，不独防其邪僻放肆也。虽有刚柔缓急之异，皆可以进之于中，而无过不及，使其识之明，气之充于其心，则用之于进退语默之际，而无不得其宜，临之以祸福死生之故，而无足动其意者。为天下之士，而所以养其身之备如此；则又使知天地事物之变，古今治乱之理，至于损益废置、先后终始之要，无所不知。其在堂户之上，而四海九州之业、万世之策皆得。及出而履天下之任，列百官之中，则随所施为无不可者。何则，其素所学问然也。

盖凡人之起居饮食动作之小事，至于修身为国家天下之大体，皆自学出，而无斯须去于教也。其动于视听四支者，必使其洽于内；其谨于初者，必使其要于终。驯之以自然，而待之以积久，噫，何其至也！故其俗之成，则刑罚措；其材之成，则三公百官得其士；其为法之永，则中材可以守；其入人之深，则虽更衰世而不乱。为教之极至此，鼓舞天下而人不知其从之，岂用力也哉！

及三代衰，圣人之制作尽坏。千余年之间，学有成者，亦非古法。人之体性之举动，唯其所自肆；而临政治人之方，固不素讲。士有聪明朴茂之质，而无教养之渐，则其材之不成夫然。盖以不学未成之材，而为天下之吏，又承衰弊之后，而治不教之民。呜呼，仁政之所以不行，盗贼刑罚之所以积，其不以此也欤！

宋兴几百年矣，庆历三年，天子图当世之务，而以学为先，于是天下之学乃得立。而方此之时，抚州之宜黄，犹不能有学。士之学者，皆相率而寓于州，以群聚讲习。其明年，天下之学复废，士亦皆散去。而春秋释奠之事，以著于令，则常以主庙祀孔氏，庙又不理。皇祐元年，会令李君详至，始议立学，而县之士某某与其徒，皆自以谓得发愤于此，莫不相励而趋为之。故其材不赋而羡，匠不发而多。其成也，积屋之区若干，而门序正位讲艺之堂，栖士之舍皆足；积器之数若干，而祀饮寝室之用皆具。其像，孔氏而下从祭之士皆备。其书，经史百氏、翰林子墨之文章，无外求者。其相基会作之本末，总为日若干而已。何其周且速也！当四方学废之初，有司之议，固以谓学者人情之所不乐。及观此学之作，在其废学数年之后，唯其令之一唱，而四境之内响应，而图之为恐不及。则夫言人之情不乐于学者，其果然也欤？

宜黄之学者，固多良士；而李君之为令，威行爱立，讼清事举，其政又良也。夫及良令之时，而顺其慕学发愤之俗，作为宫室教肄之所，以至图书器用之须，莫不皆有，以养其良材之士。虽古之去今远矣；然圣人之典籍皆在，其言可考，其法可求。使其相与学而明之，礼乐节文之详，固有所不得为者。若夫正心修身为国家天下之大务，则在其进之而已。使一人之行修，移之于一家，一家之行修，移之于乡邻族党，则一县之风俗成、人材出矣。教化之行，道德之归，非远人也；可不勉欤！县之士来请曰：“愿有记！”故记之。十二月某日也。
抛球乐·逐胜归来雨未晴
冯延巳（五代）

逐胜归来雨未晴，楼前风重草烟轻。谷莺语软花边过，水调声长醉里听。款举金觥劝，谁是当筵最有情。
退官诗
李昉（宋代）

布裘藜杖鹿胎冠，散率身如不在官。
昼枕静欹无远梦，秋窗闲坐有微寒。
题莘叔耕山水图
张宁（明代）

山出云兮周垣，水洄风兮双弹。树交维兮帐羃，猿鹤语兮歌繁。

树清蒙兮酎饮，撷芳实兮珍餐。缉青蒲兮盛服，枕白石兮重裀。

纷彼美兮难即，易予素兮聊安。怀良朋兮不至，胡一来兮遄还。

念蓬累兮终陋，感匏系兮长叹。谅馀衷之耿耿兮，终吾遇而盘桓。
送隆上人归肇林新刹
戚继光（明代）

万里新都问法还，几年杖锡遍燕关。
天空真界分三世，月度禅燕忆五山。
随处冥心祗树里，有时清梵暮涛间。
宰官欲问边臣况，赤胆犹悬鬓已斑。
分得洁蔬供膳为黄岩谢良温孝子赋
程敏政（明代）

采采园蔬翠堪把，粪不污茎水清洒。晨炊又过午炊来，长跪奉盘供膝下。

于乎奉亲易，说亲难。爱儿不脱儒生酸，藜藿到口皆成欢。
凤孤飞
晏几道（宋代）

一曲画楼钟动，宛转歌声缓。绮席飞尘满。更少待、金蕉暖。

细雨轻寒今夜短。依前是、粉墙别馆。端的欢期应未晚。奈归云难管。
杨花曲
曹勋（宋代）

千里万里长安道，送君思君为君老，
原为水底石菖蒲，不教零落同百草。
玉妃
徐积（宋代）

琳琅宫殿本无尘，犹跨青鸾踏紫云。怪得晓来天色淡，海霞都在玉妃裙。
参议余公挽诗
虞俦（宋代）

假荫非公志，书生若命何。
高才宁汩没，荣路故蹉跎。
仲子能传业，词场遂决科。
暮年方慰意，乐极又悲歌。
田园四时 其一 春
华镇（宋代）

晓来风信从东转，风中春气生微暖。陇头残雪已全销，麦苗渐见青青满。

土脉膏疏日舒缓，锄犁但觉塍畦短。桑叶生阴布谷鸣，可使流光容易晚。
寄题松江之青龙瞿睿夫通波草阁诗
成廷圭（元代）

五月通波草阁寒，绿阴长日此凭栏。山如碧凤参差出，江作青龙左右蟠。

榄子烧香云母火，樱桃行酒水晶盘。老夫亦有鹅溪绢，也欲相从看写兰。
送别王诚之给事
虞俦（宋代）

嫋嫋酸风吹客衣，冥冥芳树揽秋思。
谁教宦路分南北，自是人秋足别离。
送岸飞花何太急，留人夜雨故来迟。
眼前他日凫鸿堕，莫作情疎不寄诗。
灵鉴院
洪延（宋代）

晓日开晴壑，山行信马蹄。
石泉鸣夜玉，林笋迸春迟。
松月禅心静，尘埃俗眼迷。
悬崖高万丈，倚作上天梯。
送友人
戴琏（明代）

相送古城阴，天空江水深。秋风千里道，夜月万家砧。

沽酒当淮月，题诗过楚岑。明朝芸馆里，谁复更知心。
发风水洞
郑刚中（宋代）

山逼新寒惊远梦，风收细雨作初晴。
晓光微动鸥鹭起，黄叶乱飞旗帜明。
木兰花慢 元宵感旧
段成己（金朝）

金吾不禁夜，放箫鼓、恣游遨。被万里长风，一天星斗，吹堕层霄。

御楼外香暖处，看人閒平地起仙鳌。华烛红摇醉勒，瑞烟翠惹吟袍。

老来怀抱转无聊。虚负可怜宵。遇美景良辰，诗情渐减，酒兴全消。

思往事今不见，对清尊瘦损沈郎腰。惟有当时好月，照人依旧梅梢。
竹
王珪（宋代）

天地得正气，四时无易心。
生来本孤节，高处独千寻。
月影龙蛇动，风枝萧籁吟。
如何枫与柳，亦拟傍清阴。
正月十八日谒客意甚不乐已而过正师犹未起书小诗窗间而已
周紫芝（宋代）

玉壶花暖日烘窗，夺我寒衾晓梦长。惭愧高人方拥鼻，小炉沉水宿残香。
用韵送蔡季通还建安
程洵（宋代）

骑气居然两月留，胜游不减舞雩游。道同顿觉语易契，意合不知情自稠。

□□还惊千里远，著鞭又踏万山幽。恨无力挽天河水，为我临歧洗别愁。
登石棋枰山
张羽（凤举）（明代）

昔闻二仙侣，对弈此高峰。日月推移外，乾坤胜负中。

冥心孤鸟过，抚掌四山空。应有傍观者，犹怜着意工。
次韵蔡瞻明木犀八绝句 其七
洪适（宋代）

簪鬓新枝立晚晴，淡妆异馥称双清。梦魂不记前来事，愁逐江潮日日平。
六月祷衍山剑镡得雨
陈宓（宋代）

自昔山川致云雨，我今坛筑为焚香。
三回应祷皆如响，始验吾儒道术长。
送刑部员外郎张时彦侍亲归永喜
凌云翰（元代）

博学登庸岂等闲，为亲捧檄为亲还。阙廷久恋心逾赤，江海重逄鬓欲斑。

日丽凤台辞禁苑，云连雁荡认家山。高堂定想卜乌鹊，五彩衣藏箧笥间。
次化州舟行沮寇复从石城路
钟芳（明代）

百事漫前期，阴晴自有时。厌劳宁得逸，欲速反成迟。

海近风涛恶，寇多舟楫危。归途曾不远，幸尔未全迷。
丁督护歌六首 其六
刘骏（南北朝）

黄河流无极，洛阳数千里。坎坷戎旅间，何由见欢子。
和吴弘人见赠之作
秦松龄（清代）

频年踪迹混樵渔，旧友还过慰索居。白首更逢多难后，青山重忆定交初。

诗篇寂寞柔斋雨，怀袖苍凉绝塞书。尊酒共君秋夜醉，满庭清露湿芙蕖。
八声甘州 其四 眠
易顺鼎（清代）

忆眠时四角掩香罗，魂销玉钩声。乍两头鸳枕，抛将一半，调护春酲。

最是罗襦乍褪，禁得嫩寒轻？金扣悭郎解，先约山盟。

伸得琼酥半臂，恰补伊肩罅，俊语丁宁。说前宵去也，怪底梦难成。

怎铺得鸳衾太窄，惹个侬香汗不曾晴。空抛却发香青绺，有堕钗横。
登上封半山而雾大起叹而有作
彭龟年（宋代）

忆昨雨霁投招提，五峰幻出如新沐。
僧言一月无此奇，正直由公感通速。
倾曦已没暝霭生，竚立危亭看不足。
遂扶晨策陵岖嵌，要识祝融真面目。
轻阴阁雨日将升，浅雾喷云生半腹。
晦明变化在俄顷，山鬼无端太翻覆。
东西南北杳不知，天柱诸峰固难瞩。
因思世事无不然，氛垢时多少清淑。
良辰一遇信可欣，浊世相遭匪予辱。
湘累为此赋远游，要待棋终看结局。
嗟我宁能待汝清，原隰征夫驾方趣。
安得韩公剑倚天，决断浮云取新旭。
自题
陈辉（宋代）

穷居忘我拙，涉世懒逢迎。壁破牵云补，窗疏待月生。

蘧庐天地阔，尘事羽毛轻。好就杯中酒，狂歌一放情。
和钱签判赠胡都曹
邹浩（宋代）

公馀来访习家池，楚楚王孙桂一枝。九十春光未过半，倒罍尤喜有前期。
芍药
张嵲（宋代）

青春爱谢日迟迟，正是群芳扫迹时。
浓露有情融睡脸，暄风无迹困丰肌。
苦将蕊气相牵引，若对华灯不自持。
应似西江明夜火，馆娃宫里醉西施。
和杨公济钱塘西湖百题 其三十三 钱源
郭祥正（宋代）

至宝岂无源，源深人姓钱。直须朝海去，馀派保千年。
和戴帅初寄诗韵
陆文圭（元代）

入海逢车陆用艘，仁人不遇叹游遨。登龙有意师元礼，刻鹄何心效伯高。

每笑囚山非国语，绝怜投阁反离骚。此身幸免官驱使，两手犹能把酒螯。
秋懹
陆游（宋代）

曩得治中俸，湖山偶卜居。
身尝著禾谱，儿解读农书。
遇事绝欣厌，接人均戚疏。
乾坤虽浩浩，等付一蘧庐。
和何尹忆云林寺泉 其一
袁昶（清代）

蜺罗跂谛水，神力移在兹。何以西方空，东方经蠹缁。

末法三千年，东西两陵夷。惟有万古泉，水碧温流澌。

春深构飞槛，奇石乳岩垂。定心足垂外，不畏虎迹欺。

我曾木瘿瓢，蒸以丹房芝。君亦汲烹之，容颜发华滋。

闲云不济物，何似在山仪。
管大兄弓伯挽歌二首 其二
王夫之（明代）

蒿里谁家地，不在蒸江上。不在湘潭城，不在苍梧黄茅瘴。

祝融为盖，白石为舆，安安缓缓驾輀车。挽人勿諠，听我唱言。

魂归湛湛之青天，形返茸茸之墓田。鼓毋怒，笛毋悲，庸夫不骂鬼，世间何用庸夫为。

以尔笑骂代痛哭，鸺鹠乾鹊齐上屋。主人弃屋返青山，庸夫他家觅酒肉。

我有酒，不酬黄泉将润庸夫口。肥牛十脔醇醪三斗，辘辘轴轴狂鼓庸夫死奔走，黄泉之人应拍手。
梅花集句 其一四○
李龏（金朝）

不知雨后更精神，与水相蒸暖盎春。独自捲帘楼上望，夕阳吟杀倚楼人。
送陈正德长慈湖
牟巘（宋代）

本斋之孙盛词华，下视流辈十倍过。家书虽散尚千卷，其奈储无儋石何。

二昆研席相与共，勘辨不遣毫发讹。一朝束书慈湖去，慈湖之学自象梭。

人之高明骛高远，不由梯级陡上坡。而其下者保固陋，终岁无路登嵯峨。

万形惟实乃无弊，此道自古传思轲。慈湖论心论无我，真意初不烦镌磨。

虚明一语更超绝，不肯与人同其波。却笑禅宗用心错，我每读此毋麾哦。

微言日绝诸老尽，独抱永感如宿疴。君家诗友讲贯熟，持之以注岂在他。

我耕我穫粒我腹，而彼徒梦笠与蓑。
送杨元光随编修李秀才出守衡阳
程公许（宋代）

君到潇湘渐迫秋，乡关音问转悠悠。
思归少忍烟尘息，回雁峰前莫浪愁。
菊花诗四律 其三 酬菊
丘逢甲（清代）

平生百不偿所愿，惟爱秋英愿独偿。何以报之花九锡，谁其云独雁孤翔。

黄金战罢先皇甲，紫绶勋垂岛国章。有酒自浇诗自唱，故园明日又重阳。
寄舍弟
韦庄（唐代）

每吟富贵他人合，不觉汍澜又湿衣。

万里日边乡树远，何年何路得同归。
下弋阳江舟中代书寄裴侍御
独孤及（唐代）

故乡隔西日，水去连长天。前路知几许，但指天南边。

怆恨极浦外，隐映青山连。东风满帆来，五两如弓弦。

遥羡绣衣客，冏然马首先。得餐武昌鱼，不顾浔阳田。

屈指数别日，忽乎成两年。百花已满眼，春草渐碧鲜。

岂是离居时，奈何于役牵。洞庭有深涉，曷日期归旋。

且作异乡料，讵知携手缘。离忧未易销，莫道樽酒贤。
拟寒山寺 其三十五
释怀深（宋代）

一朝失一朝，一瞬老一瞬。去生渐渐远，去死渐渐近。

愿君倒指数，光阴有几寸。蓦被死魔牵，前头多闷闷。
舍身崖
李廌（宋代）

蛾眉备百姓，怨女填六宫。
捐躯委崖谷，陨生因尔容。
匹妇多白发，妇怨实无终。
句 其五
王庭圭（宋代）

鹭洲盘地轴，螺浦泻天津。
周愚卿出示杨谨仲墨帖
赵蕃（宋代）

成都旧日扬雄宅，今在清江鸥鹭洲。颇念书题成间阔，忽逢翰墨见风流。

芗林草木年仍故，此老诗篇晚更遒。官事安能久羁我，何时载子以扁舟。
临安县观钱氏庙 其八
韩淲（宋代）

我是承平汝颍家，南来吴越在天涯。钱王故里惊如此，不忍思乡老眼华。
颂古七十六首 其四十四
释士圭（宋代）

睦州只爱锥头利，这僧不见凿头方。直饶转得百千藏，这般供养也寻常。
哀二僧
刘克庄（宋代）

子瞻词里贬眉汉，鲁直诗中返哺僧。
□□□□□□针，血写南山□□□。
□□□□□□□，□□□□□来似。
不曾□□□□□，□□□□□□□。
章黻云
曹家达（清代）

秋云淡无际，江上已凉天。高树碧垂幄，乱山青入船。

光阴仍此日，萧槭入残年。向晚西风急，孤村沉暮烟。
题卧屏十八花·八仙
葛立方（宋代）

瑶林琼树非人世，种得仙花雪作团。
后土祠边还寂寞，只今空对画图看。
破灶堕和尚赞
释德洪（宋代）

嵩山屋老灶有神，民争祠之日宰烹。师与门人偶经行，即而视之因叹惊。

此唯土瓦和合成，是中何从有圣灵。以杖敲之辄堕倾，须臾青衣出笑迎。

谢师为我谈无生，言讫登空如鸟轻。门人问之拜投诚，伏地但闻破堕声。

君看一体情非情，皎如朗月悬青冥。未證据者以事明，鞭草血流石吼升，涅槃门开见户庭。

老安怜儿为作名，金屑虽贵翳眼睛。
题处州直厅壁
李观（唐代）

十谒朱门九不开，利名渊薮且徘徊。自知不是公侯骨，夜夜江山入梦来。
宁宗郊祀二十九首
学士院（宋代）

天锡多祉，皇受五福。
言瞻瑶坛，迄奉瑄玉。
昭星炳燿，元气回复。
帝得载旋，有嘉穆穆。
【越调】天净沙_梅梢月黄昏
张弘范（元代）

梅梢月
黄昏低映梅枝，照人两处相思，那的是愁肠断时。弯弯何以？浑如宫样眉儿。
西风落叶长安，夕阳老雁关山，今古别离最难。故人何处？玉箫明月空闲。
颂古三十八首
释慧方（宋代）

南泉提起为诸人，自是诸人眼不亲。
付与赵州呈好手，拈来觌面便翻身。
挽安童参政先任兴化太守后任参政分省兴化
卢琦（元代）

昔日郡侯今将相，出师未捷殒边城。空令父老思黄霸，重使英雄吊孔明。

公论有人书野史，旅魂无路到神京。东山宾客知多少，谁似羊昙涕泪倾。
婉儿怨戏柬敬承五首 其二
冯琦（明代）

今夕是何夕，双星已渡河。人间悲织素，天上怅停梭。

春色帘栊隔，秋风枕席多。恐君疑妾妒，未敢问修蛾。
征君宅
许景先（唐代）

征君昔嘉遁，抗迹遗俗尘。了心悟有物，乘化游无垠。

道丧历千载，复存颍阳真。上虞佳山水，晚岁耽隐沦。

内史既解绶，支公亦相亲。儒道匪远理，意胜聊自欣。

洄沿南谿夕，流浪东山春。石壁践丹景，金潭冒绿蘋.

探炼备海峤，赏心寓情人。奈何灵仙骨，锹翮瑶池津。

寥寥虚白宇，夙创招提因。家风缅多尚，玄德谢无邻。

谬陪金门彦，矫迹侍紫宸。皇恩竟已矣，遗烈庶不泯。
寓言 其一
舒岳祥（宋代）

妾家有高楼，高高入青天。欲作万丈梯，倚空无攀援。

良人在万里，一去几经年。长路与天接，举足蹑星躔。

妾欲寻夫婿，解甲投戈鋋。携手上云霓，真到天河壖。

牵牛与织女，不知妾相怜。姮娥惠神药，燕婉成天仙。
早起煮药
方回（元代）

五更钟已动，起步望中庭。东壁忽闻雨，西窗犹见星。

□□燃小灶，汲水净空瓶。儿子归来好，年来乏使令。
挽节使少保 其一
许应龙（宋代）

一节忠勤绍祖风，貂蝉七叶擅华宗。版曹羡利巍迁秩，强敌知名特敛容。

荐士半跻青琐闼，为民数奏皂囊封。龙旂虎节今何在，纪绩还须仗蔡邕。
送李文起令鄜城
王元粹（金朝）

好去鄜城宰，当途有荐章。长才试县邑，嘉政寄循良。

远路连秋草，征衫带夕阳。济时公等在，吾欲汎沧浪。
天道无亲 本名甘草子劝众道友
马钰（金朝）

唯愿。想像庄周，梦蝶飞轻粉。悟彻本无亲，天道堪凭信。

一志寂寥修行紧。便莫惜、假躯娇嫩。捐弃家缘须陡顿。

任女男妻恨。
题朱雪岩小影图文公之后居南雄者
陈谟（明代）

一鹤传书海上回，氅衣正对雪花开。燕云赋罢空前席，粤水归吟但废台。

遗像有神看画史，诸孙传业待春魁。考亭云谷高风在，长有书香付后来。
黄杨
刘才邵（宋代）

不怪天公赋与悭，应怜坚正长偏难。三年桤木真容易，谁肯吟哦著眼看。
柳枝词十首（座中应制）
徐铉（宋代）

金马辞臣赋小诗，梨园弟子唱新词。

君恩还似东风意，先入灵新蜀柳枝。

百草千花共待春，绿杨颜色最惊人。

天边雨露年年在，上苑芳华岁岁新。

长爱龙池二月时，毵毵金线弄春姿。

假饶叶落枝空后，更有梨园笛里吹。

绿水成文柳带摇，东风初到不鸣条。

龙舟欲过偏留恋，万缕轻丝拂御桥。

百尺长条婉曲尘，诗题不尽画难真。

凭君折向人间种，还似君恩处处春。

风暖云开晚照明，翠条深映凤凰城。

人间欲识灵新态，听取新词玉管声。

醉折垂杨唱柳枝，金城三月走金羁。

年年为爱新条好，不觉苍华也似丝。

新春花柳竞芳姿，偏爱垂杨拂地枝。

天子遍教词客赋，宫中要唱洞箫词。

凝碧池头蘸翠涟，凤凰楼畔簇晴烟。

新词欲咏知难咏，说与双成入管弦。

侍从甘泉与未央，移舟偏要近垂杨。

樱桃未绽梅花老，折得柔条百尺长。
仲远龙图见邀学射之游先寄五十六言
范镇（宋代）

几年魂梦寄西州，春晚归逢学射游。十里香风尘不动，半山晴日雨初收。

指撝武弁呈飞骑，次第红妆数胜筹。夹道绮罗瞻望处，管弦旌旆拥遨头。
夜宿净慈明日当宿斋宫
周紫芝（宋代）

上方枝策记当年，仿佛天宫五日间。老去新添唯白发，重来好在只青山。

已怜雪意催寒急，更遣泉声唤梦还。明日郊宫禋社稷，此生犹得缀朝班。
同王克慎宿清凉寺兼示和上人孙安之
贺铸（宋代）

六代风流不可寻，石头胜概古犹今。
疏钟答响江山迥，啼鸟忘犹松竹深。
借问白云谁卜筑。拟要明月共登临。
终投逸少兴公社，蔬粥麻衣事道林。
次韵元杰暑中书事
周紫芝（宋代）

刘郎家世尽名卿，晚岁怜君尚带经。道在莫嫌榆历历，诗高何带草青青。

杜门不出人应笑，与世相违我独醒。谁与林塘共清夜，绿荷时照两三萤。
秋夜看月
释云岫（宋代）

木落山空秋最多，登楼无奈月明何。
老僧得句诗偏好，夜雪涨溪荞麦花。
答王无功九日
崔善为（唐代）

秋来菊花气，深山客重寻。露叶疑涵玉，风花似散金。

摘来还泛酒，独坐即徐斟。王弘贪自醉，无复觅杨林。
唐安八景为尹朴之赋 其二 高阁红梅
张宁（明代）

寂阒古城东，犹遗雪后红。人无前日兴，花异旧时容。

远道凭谁寄，新词愧未工。绿阴高阁下，零落负春风。
为彭积甫题熙春堂
王之道（宋代）

似闻伐石旋诛茅，已见高堂荫乐郊。
百里湖山供眼界，满城桃李动春梢。
寒梅过尽看成实，乳燕飞来欲定巢。
何日登临閒信马，路边人复少年嘲。
奉赠绍兴总管王叔能
张九思（元代）

蓬莱高压水精宫，牧守清明似范公。绿野犁锄春雨外，画船箫范夕阳中。

堤防地设三江险，楼阁天开七郡雄。珍重能文王博士，为磨贞石纪丰功。
清明前一日月夜对酒招季渊饮
耶律铸（宋代）

醉乡吟社两厌厌，寒食清明事已兼。春计政侵云子酒，月华不隔水晶帘。

幽兰香结成凝阵，宝篆烟空尽未添。连璧胜游心赏在，莫轻倾盖一掀髯。
纪赠宣义大师梦英
张洎（宋代）

几忆汤师役梦魂，醉吟想在落花村。
背尘事见寻常说，出格诗曾子细论。
书信寄凭暗有路，笑谈重约恨无门。
今来鬓雪应多也，莫惜频频近酒罇。
石櫃阁和少陵韵
孙应时（宋代）

榴花开正红，杏子熟已赤。
谽谺倚天嶂，戌削出水石。
小驿有幽意，江风满青壁。
悠然一杯酒，劳汝万里客。
长安此北去，古人多遗迹。
萧条干戈后，俛仰关塞迫。
宿师苦餽饱，诸将饱恩泽。
三叹复出门，危梯欲何适。
咏古 其三
虞俦（宋代）

韩子其人崛强欤，群儿头角久相疏。也知自是屠龙手，温水难教恋小鱼。
寄道正阇黎二老师并帖季萧兄
赵蕃（宋代）

三年光景一篇诗，此世何堪作许离。一代声名属韩吕，百年衣钵付严黎。

风生佛屋朝谈处，月满仙坛夜步时。珍重陵阳老孙子，当时酬唱亦同之。
潇湘八景 其六 远浦归帆
释德洪（宋代）

水国烟光映夕晖，谁家髣髴片帆归。翩翩鸥鹭西风急，凝盻沧洲眼力微。
津亭
胡宿（宋代）

津亭欲阕戒棠舟，五两风来不暂留。西北浮云连魏阙，

东南初日满秦楼。层城渺渺人伤别，芳草萋萋客倦游。

平乐旧欢收不得，更凭飞梦到瀛洲。
付法衣与琼林侍者
释普度（宋代）

杨岐担子无轻重，上得肩时便著行。
咬定牙关提正令，卷舒杀活任纵横。
三月十七夜大雷雨用韵酬俞好问四首
方回（元代）

彻夜无眠直到明，拟春晴又不春晴。
酒材劣致平原督，花事愁闻望帝声。
病体惯经寒热证，倦途浑忘短长程。
五年浩荡江湖梦，犹喜相逢得友生。
偈
释了元（宋代）

赵州当日少谦光，不出三门见赵王。争似金山无量相，大千都是一禅床。
章频宰南昌
杨亿（宋代）

孺亭洪井古南昌，曾是梅仙试吏乡。
一邑弱歌荣製锦，几程鸡犬接维桑。
年深为客貂裘敝，秋晚还家菊径荒。
平昔题桥今遂志，且斟寿酒献高堂。
庆明堂礼成
方逢辰（宋代）

合宫芬郁彻垓埏，治象阳明景烂然。
云气朝隮疑欲雨，帝心夕阳即旋乾。
皇穹后土实临汝，祖德宗功鉴在天。
既灌更祈如未灌，缉熙此福万斯年。
两松
罗洪先（明代）

郁郁两松树，根柯亦何奇。俪彼徂徕山，共此岁寒期。

严霜日夕至，万木蕃以摧。独秀易为色，居高众所推。

明堂创神京，宫宇何累累。徵材遍幽僻，斤斧不见施。

风涛起中夜，若有百鬼司。输垂久不作，吾宁忘愤思。
小游仙七首 其四
周密（宋代）

抛了天官作散仙，却来云外种琼田。洞中日月无拘管，閒引青龙耕翠烟。
瑞云堂 其二
韩淲（宋代）

昏昏烟暖带芜城，画出僧坊一岸清。谁过桥来共幽讨，碧罗纹里小溪平。
题刘履初所藏莫庆善鹰
郭钰（元代）

日光悬秋双翮齐，欲飞不飞愁云低。足无绦旋腹无食，空林尚恐难安栖。

笔力精到天机微，莫生所画诗我题。君不见天下太平角端语，狐兔草间何足数。
剑池
李岘（唐代）

阖闾葬日劳人力，嬴政穿来役鬼功。

澄碧尚疑神物在，等闲雷雨起潭中。
送李侍御
宋之问（唐代）

行李恋庭闱，乘轺振彩衣。南登指吴服，北走出秦畿。

去国夏云断，还乡秋雁飞。旋闻郡计入，更有使臣归。
秋思
李达（明代）

宵分衾裯薄，秋霜瓦上落。密林渐萧疏，月色流高阁。

空知年岁侵，颇损丝竹乐。唯赖拥鼻吟，略写怀抱恶。

傍人笑相看，吾侪亦惭怍。顾惟少年时，曾嗤燕与雀。

壮心今磷缁，形迹随冥漠。有时忽失眠，此生若无托。

揽带久临风，谁惜一杯酌？中庭树影移，斗觉天地阔。
宿云洞
许景衡（宋代）

岩壁经春长薜萝，洞门乱石自嵯峨。山僧祇爱云长在，不道人间雨未多。
任嚣城
方信孺（宋代）

五星自是汉家符，忍死任嚣亦太愚。
今日朝台犹百尺，荒城不记旧规模。
申应时卜居京口名之曰云栖又曰小筑乞诗送行 其二
韩驹（宋代）

不分西津亭下石，二年输与白鸥眠。而今更恨申居士，占断旁边著钓船。
正月二十一日病后述古邀往城外寻春
苏轼（宋代）

屋上山禽苦唤人，槛前冰沼忽生鳞。
老来厌逐红裙醉，病起空惊白发新。
卧听使君鸣鼓角，试呼稚子整冠巾。
曲栏幽榭终寒窘，一看郊原浩荡春。
十一月廿九日率左旅两营移驻龙州
郑孝胥（清代）

群山破散纵双流，荡荡平原入戍楼。试遣劳人歌一曲，倚阑斜日看龙州。
金缕曲·丙午生日自寿
顾贞观（清代）

马齿加长矣。向天公、投笺试问，生余何意？不信懒残分芋后，富贵如斯而已。惶愧杀、男儿坠地。三十成名身已老，况悠悠、此日还如寄。惊伏枥，壮心起。
直须姑妄言之耳，会遭逢、致君事了，拂衣归里。手散黄金歌舞就，购尽异书名士。累公等、他年谥议。班范文章虞褚笔，为微臣、奉敕书碑记。槐影落，酒醒未。
连日雨作顿有秋意怀感之余得诗七首书呈教授
赵蕃（宋代）

沈侯赋郊居，欧公赋鸣蝉。
谁谓远莫继，有孙笔翩翩。
我独歌肮脏，世憎还自怜。
秋风鸣不已，如欲相和然。
还旧山作
徐照（宋代）

云驳天初霁，携儿下短篷。
数茎归发白，一袖俗尘空。
日子差潮候，秋容在蓼全。
江神尖念我，平稳不生风。
送朱景行
吕颐浩（唐代）

学士文章早擅名，大夫官业久驰声。暂分雷土三年政，伫看云驰万里程。

顾我飘蓬非夙契，辱公倾盖若平生。寻踪曾醉姑苏酒，水远山长怆别情。
万竹歌
王凤翎（明代）

昔贤所居雅爱竹，一竿两竿浑不俗。今见高人爱更多，百竿千竿犹未足。

等閒种得万成林，一望幽森相映绿。满前君子皆虚心，出门岂谓交游独。

松梅添此友成三，凤凰依之鸣各六。渭川曾埒万户侯，山阳不换千钟粟。

寻芳尤记竹边来，过门不辨为谁屋。绿阴相与久盘桓，疑是淇园与共谷。

清风时动声琅琅，恍然万籁宣亭毒。须臾瘦影横江干，此君形象都归目。

平安从此报无穷，簇簇龙孙争吐玉。
葛鲁卿待制挽诗二首 其二
刘一止（宋代）

论议超今昔，文章适典彝。老成嗟已远，后学欲谁师。

封域南阳旧，交亲北陌悲。他年门弟子，下马识丰碑。
伏日与同官小饮瑞白堂观跳珠分韵赋诗
王十朋（宋代）

瑞白堂虚冰雪凝，散为珠玉洗炎蒸。诙谐未效东方朔，赋咏聊追杜少陵。
闻邻船吹笛
杨基（明代）

江空月寒江露白，何人船头夜吹笛？参差楚调转吴音，定
是江南远行客。
江南万里不归家，笛里分明说鬓华。
已分折残堤上柳，莫教吹落陇头花。
浣溪沙·哭奠周大璞老师灵右
萧萐父（唐代）

沫水苍茫画梦痴。月塘课业谱新词。先生眉笑许心知。

彤管殷殷传朴学，幽兰默默塑人师。楚天风雨动哀思。
感春
张耒（宋代）

淹留生白发，默默又惊春。
花房与柳萼，三见东风新。
竟日雨不止，翛翛寒着人。
拥裘坐闭阁，但与山炉亲。
昔我东南交，蔼蔼贤簪绅。
朝晡不相舍，谈笑夜达晨。
清言间嘲谑，侑以肴与尊。
风花春院静，霰雪夜炉温。
南士多文章，最爱蔡与秦。
吴僧参寥者，潇洒出埃尘。
诗多山水情，野鹤唳秋旻。
江子贫而廉，乡党称其仁。
徐子节最苦，五十慕其亲。
颇有豪侠风，时时见于文。
相逢必痛饮，大盏若鲸吞。
家无一金资，有口不言贫。
楚望自南来，赠我佳句频。
送我歌百言，烂如张锦茵。
蔡子不可见，穷泉闷幽魂。
遗书谁收拾，抚旧心空存。
僧寥安在哉，江汉一孤鳞。
徐子益寥落，寂无人荐论。
周子有书来，乃在吴江滨。
其余数子者，影响无由闻。
寥寥青天高，落落参与辰。
东西不相及，难合易离分。
自我官穷山，耳目如聋昏。
相逢半俗物，强笑接欢欣。
景物岂不嘉，招携阻嘉宾。
端如守笼鹤，终日掩吾门。
春风动花光，桃李曰缤纷。
长歌写我思，书寄东飞云。
过七里泷谒严子陵先生祠二首 其一
黎延祖（明代）

严滩西渡绕晴空，古迹苍茫入望中。汉代山河今已矣，钓台犹自挹高风。
和范校书赠造微上人
刘得仁（唐代）

得性见微公，何曾执著空。修心将佛并，吐论与儒通。

晓漱松杉下，宵禅雪月中。他生有缘会，君子亦应同。
寄向县丞
吕本中（宋代）

念子他时两颊红，十年奔走变衰翁。耐官丞相风流在，坐守箪瓢不诉穷。
登閤皂山 其二
朱熹（宋代）

一派泠泠台下水，半空漠漠岭头云。祖师成道冲天去，只有无穷受箓人。
送行和杨廷秀韵
杨时（宋代）

学粗知方始为人，敢崇文貌独真诚。
意虽阿世非忘世，志不谋身岂误身。
逐遇宽恩犹得禄，归冲腊雪自生春。
君诗正似秋风快，及我征帆故起苹。
又即事四首 其三
刘克庄（宋代）

霜髭撚断雪肩寒，帝放还山莫下山。饶取两生留鲁国，笑他四皓出蓝关。

弈秋局已翻新势，王会图应复旧寰。老不预人家国事，自撑一叶向深湾。
缺题
陈继儒（明代）

山中日日试新泉，君合前身老玉川。石枕月侵蕉叶梦，竹炉风软落花烟。

点来直是窥三昧，醒后翻能赋百篇。却笑当年醉乡子，一生虚掷杖头钱。
援藤
张炜（宋代）

援藤穿藓扣云扉，清足高标显翠楣。
风月任随时事改，江山不被世情移。
虽无白酒留君醉，却有青编可自怡。
朱紫纷纷徒说贵，隐居真乐几曾知。
挽丁嘉里
刘宰（宋代）

里选居前列，胪傅冠一科。
一官期远大，十载欢蹉跎。
仅喜瓜时及，俄惊薤露歌。
天高不可问，吾道竟如何。
梦中作
释德洪（宋代）

无赖春风试怒号，共乘一叶傲惊涛。不知两岸人皆愕，但觉中流笑语高。
江畔独步寻花·其六
杜甫（唐代）

黄四娘家花满蹊，千朵万朵压枝低。
留连戏蝶时时舞，自在娇莺恰恰啼。
城濠览古
杨凤苞（清代）

废隍尚见黑云屯，叹息三兴破楚门。钱俶锦衣空内属，尉佗左楚漫称尊。

白驹北梦舟中夜，黄叶西风水外村。当日群雄总安在，野乌啼上女墙昏。
听航船歌十首
方回（元代）

四千五百魏塘船，结拆船牙解半千。
一千修柁贯三米，三日盘缠无一钱。
寄李文亭同年 其三
武亿（清代）

年少学乡曲，动辄井蛙喜。侧瓮徒哺糟，食蔗未尝旨。

枵腹而嗷嗷，弄舌以齿齿。至言供儳说，其失均为鄙。
记梦
陆游（宋代）

东吴春暮寒犹重，睡美不闻城角动。
身虽衰惰怕出门，江山尚入幽窗梦。
梦到青羊看修竹，道人告我丹将熟；试求一黍换肝肠，它日重来驾黄鹄。
晚集江园会者五人黄叔鱼林平父黄文若刁黄叔与仆也以暝色带飞鸟为韵余得色字
周紫芝（宋代）

少小谋一邱，老大犹未得。幽园固佳处，入眼自叹息。

赖此千载人，相逢共京国。追凉坐花阴，持杯饮湖色。

斜阳入疏林，晚色忽复逼。忽忽行语离，两别遂南北。

日落未可归，山高更须陟。佳会岂易逢，莼鲙不须忆。
再赋十绝 其一
葛胜仲（宋代）

横肱盘石俯清泉，山泽臞儒似列仙。泛水登山聊肆志，著书万卷果谁传。
写黄庭 其五
邹浩（宋代）

升平无象亦无名，翼翼巍巍拱玉宸。流泽自周人自乐，普天同入万年春。
戏和荆公读汉书
刘宰（宋代）

当年此笔笑愚忠，后日私书迹更穷。
自是京刘异恭显，未知君意与谁同。
脱窗间蜂有感二首
钱时（宋代）

病体今朝尚怯风，北窗深坐思融融。
莫言袖手无勋业，顷刻窗间救十蜂。
早朝感事
欧阳修（宋代）

疏星牢落晓光微，残月苍龙阙角西。
玉勒争间随仗入，牙牌当殿报班齐。
羽仪虽接鸳兼鹭，野性终存鹿与麛。
笑杀汝阴常处士，十年骑马听朝鸡。
复入鄜城南门
晁说之（宋代）

南走京洛道，羸骖到却回。
只应如幕燕，自有社相催。
题折梅花 其二
唐文凤（明代）

寒风吹入砚池波，疏影清涵春意多。月白罗浮香梦醒，飞来青鸟夜如何。
道子教授奉祠，诸生率余祖席如意院
范成大（宋代）

暂移三席款云关，木末阑干暮紫间。
绛帐莫贪江上路，青鞋先紫水西山。
伯阳有道来重趼，御寇他年忆解颜。
怪我抗尘驱俗驾，诸公何事许追攀。
昨日一诗乃是见赠亦复次韵为报
饶节（宋代）

阿师卧处白云连，几外千峰秀接天。渐畏声名收虎视，何尝骨相露鸢肩。

雄风高论鹢飞退，皓雪新诗鹤夺鲜。老眼熨摩今有待，徵书同到起延年。
多阴
王令（宋代）

寒云惨四垂，万景浩成悲。
白日不可见，青天自取欺。
晚烟先夜色，宿雨借寒威。
泥潦莫相涴，西风会有时。
和王有道二首
曹勋（宋代）

客里羁情厌九迁，相逢赖有故人贤。
见贻劳苦平生句，如诵中和乐职篇。
江左风流从昔著，日边事业向来传。
只应好语盈编简，并待秋负送锦笺。
病中与郑君思亨姜君思正索菊花二首 其二
黄仲昭（明代）

春初卧病及秋深，篱菊阑珊碧草侵。赖有故人相爱厚，一株无惜慰忧心。
重午四咏守宫艾虎百索辟兵符 其四
张羽（明代）

四海静无尘，干戈化缙绅。兵符何用戴，聊复应时新。
送王宾玉
强至（宋代）

相如昔乘使者车，县令负弩当前驱。
颇矜意气夸里闾，檄词烂前肆欺诬。
归来不说民饥臞，馀佞更留封禅书。
江山清绝冠天区，岂甘久被斯人污。
迩来炳灵轶古初，耆俊相繼驰亨衢。
堂堂御史今名儒，志节慷慨忠义俱。
才高识远器有馀，不似文园浅丈夫。
一朝持节归成都，使星皎皎临坤隅。
辍从宪府恩意殊，霜威鹗击正所须。
奸胥所在察于荼，交券计斤良可吁。
锄凶芟秽忌踟蹰，元恶须行七日诛。
恶除惠泽益沾濡，顿使枯瘠都丰腴。
坐茵未暖毡氍毹，诏归还直承明庐。
朝廷急贤恢远图，碧鸡金马不用渠。
以人报国功难逾，诸生中有何武无。
酬才上人送霜柑 其一
释祖可（宋代）

霜柑寄我莫言少，但得向人怀抱佳。渺渺新愁入思梦，晚云连雁雪连沙。
清平乐 镜
陈芳藻（清代）

寒光皎洁。认取秦时月。为问圆冰清到骨，可贮芙蓉颜色。

愁来怕上眉梢。恐伊知我魂消。顾影卿怜谁瘦，朝朝相对无聊。
和商守新岁
邵雍（宋代）

衰躯上旅逢新岁，因感平生鬓易凋。
饮罢襟怀还寂寞，欢余情易却无聊。
望仙风月晴偏好，抹绿帘龙夜正遥。
对此块然唯土木，降兹未始不魂销。
李参政生日
魏了翁（宋代）

梅艳凌霜带雪余，铅华洗尽玉生肤。
东方千骑推人去，聊折春风寄雁湖。
谒林和靖墓即用集中和运使陈学士游灵隐寺寓怀韵
祝哲（清代）

里湖静不波，云覆湖半阴。桨牙萍面画，载酒复携琴。

先生旧隐处，孤屿恒幽沈。舣岸上苔磴，好风飘我襟。

翠丛识芳躅，石泉明素心。梅妻鹤为子，廿载随啸吟。

时或李薛偕，烟景供登临。胸怀既荡涤，那复尘虑侵。

乃知冥冥鸿，迥异樊中禽。低徊诵遗稿，托意何遐深。

安得大痴哥，铁笛吹空林。一声破天碧，晚峰排千寻。
邹时鸣父母双寿
顾清（明代）

玉陛风光动綵裾，鹊声先已报江鱼。鸾回两检新封敕，龙卧三湘旧隐居。

喜气并添凝望里，宾筵相压小春馀。无因得与升堂拜，长傍红云想使车。
草生可揽结
吴克恭（元代）

草生可揽结，衣敝香不灭。风吹古别离，换我青青发。

去年往燕赵，今年来吴越。各自有情人，鸾膏化为血。
孤坐
俞渊（明代）

适晤安期叟，言从海上回。投书传秘密，望气郁崔嵬。

黄叶窥人堕，青霞伴鸟来。莫言孤坐者，株守是樗材。
寄奚元启顾文之二进士
刘昌（明代）

天涯分手叹蹉跎，书剑功名近若何。
上苑啼莺春信早，楚江归梦月明多。
旧时诗社谁同饮，长日公庭客少过。
此意萧条总难写，东风肠断一悲歌。
小舟自红桥之南过吉泽归三山
陆游（宋代）

六月芙蕖正盛时，画船长记醉题诗。
世间好景元无尽，霜落荷枯又一奇。
广南四时摄养括子
邹浩（宋代）

仁者存心故不同，四时括子广西东。蒙恩归去虽无用，留作韦弦戒我躬。
偈颂一百零三首 其三十三
释月涧（宋代）

美如西子离金阙，娇似杨妃下玉楼。十二金钗颠倒插，不风流处也风流。
绿意 山中观绿阴作，调从玉田之名律，则乃遵石帚
殷秉玑（清代）

凭高望极。讶满天黯黯，如幄深密。四面遮阑，不是浓云，岚光万密都湿。

东风葬了飞花后，又那有、残香收拾。剩夕阳、一点孤红，化作乱山重叠。

犹记寻芳到此，好春正冶艳，游逐蝴蝶。一径穿来，如雨如烟，罨断天涯行客。

何曾罨断天涯路，莫说起、落红凄绝。怕再来、连叶飘零，更是可怜时节。
大洲湖
周弼（宋代）

人居泽国胜居陵，十月陂塘未结冰。
残苇乱茭收拾后，断筐分晒折腰菱。
和答驹父见寄二首 其一
洪朋（宋代）

匡说诗今见，开函一解颜。平安问五柳，意气到三山。

种秫不妨醉，鸣琴定复閒。岁寒傥客授，早买钓舟还。
纸衾三首
沈说（宋代）

一幅新裁碧涧冰，野人留客宿云层。
山房恰好松醪熟，夜半无眠话葛藤。
答阳电陆营家兄用韵
郑学醇（明代）

林壑久知盟野鹤，云霄无复着飞凫。何如天外腰龙剑，坐啸军中握虎符。

佳会几时联隶萼，相思何处寄蘼芜。夜深鸣轧江城角，千里还同明月孤。
桂隐纪咏·归喜桥
张镃（宋代）

半岁吏尘役，天书教放归。
思量难报称，安稳饭和衣。
食黄瓜二章，章五句 其二
刘鹗（清代）

却忆去年之来时，天风摇荡黄花期。回首岁月如云驰，人生斗酒即行乐，功名竹帛将何为？
次韵马驹父大阅
李洪（宋代）

谭笑诗成马槊横，偏师何敢犯长城。
纵观儒帅临戎幕，想像天山破敌营。
麾帜精明严武备，山川弹压飏威声。
老来壮志浑消尽，射虎南山愧北平。
邑中团练土著侯雍瞻要余偕诸人往观因集仍贻堂即事有作
黄淳耀（明代）

黄尘直上猛士呼，将军讲武城西隅。蛇蟠鸟翔八阵图，笼鎗跪坐翼以趋。

方圆变化争斯须，惜哉卧龙今世无。长刀直立数十夫，一臂能盘丈二殳。

白棓手搏无嬴输，较射还持金仆姑。蹋鬃分骑生马驹，捷若槁木悬鼪鼯。

当轩下马意踌躇，似惜好手不可孤。庞眉书客叹且吁，毛锥一把何为乎。

连年闻贼窥楚吴，中州百姓遭刲屠。阑入城墙有雄狐，悬军万里逋天诛。

我非闺中静女姝，安得暇豫如鸟乌。侯生长笑撚髭须，顾谓公等何区区。

即今辕门乍援枹，雕青恶少剧虎貙。提此十万横驰驱，叩囊底智成哲谟。

坐中徐卿勇略殊，藏身帘肆同橛株。是时技痒不可拘，一跃欲攫天狼弧。

侯于江左称夷吾，徐也夙将无豪粗。我偕三四高阳徒，颇解痛饮提壶卢。

仍贻堂中樱笋厨，春灯照映红珊瑚。酒酣仰面看金枢，作诗记事传通都。
赋得楼台倒影入池塘
陈绳（清代）

半亩池塘暗水通，楼台分影幻神工。河山返照冰轮里，亭馆横陈玉镜中。

午日穿林光潋滟，晓风拂岸碧玲珑。尘寰色象从来有，探到源头事事空。
登舟将适汉阳
杜甫（唐代）

春宅弃汝去，秋帆催客归。庭蔬尚在眼，浦浪已吹衣。

生理飘荡尚，有心迟暮违。中原戎马盛，远道素书稀。

塞雁与时集，樯乌终岁飞。鹿门自此往，永息汉阴机。
中秋对月
孔丽贞（清代）

玉宇无尘万籁幽，卷帘一派暮烟浮。飞飞归燕方辞社，寂寂寒蛩已报秋。

桂蕊迎风香满袖，桐阴绕座月当楼。世情争似清虚好，不染人间半点愁。
宦情
郭祥正（宋代）

宦情聊落甚，况在九溪边。瘴雾易成雨，飓风偏覆船。

水残馀盗贼，村迥少人烟。欲达中州信，迢迢路六千。
挽恭靖司法兄九首 其三
刘宰（宋代）

贤书五上动宸旒，雕鹗横飞正得秋。老去刘蕡终不第，时来校尉几封侯。
中峰读书
汪缙（清代）

借来客舍是禅居，爱坐闲窗夜色虚。涧水时闻风断后，竹林渐白月生初。

难从支遁亲调鹤，且学天随晚著书。心地喜无元字脚，何妨门外问三车。
觉初上人
释祖钦（宋代）

灵觉之初，廓然太虚。
巘云平岳顶，海月照珊瑚。
描不如，画不如，
咏不如，一段灵光今古无。
元是兜率桥头，三生藏里夜明珠。
集古 寒食
李俊民（金朝）

闲身行止属年华，故国春归未有涯。

一树梨花一溪月，不知墙外是谁家。
雪梅·其二
卢钺（宋代）

有梅无雪不精神，有雪无诗俗了人。
日暮诗成天又雪，与梅并作十分春。
鸱夷子皮赞
李华（唐代）

龙蟠幽谷，非时则伏。
蝉蜕高枝，饮露而飞。
进如风行，退若云归。
冥冥其几，赫赫其居。
于越霸兴，强吴荡荑。
功成不居，先生得之。
次韵寄詶侯生云俱见怀二首 其一
黄淳耀（明代）

英游绝境两无穷，南鄣烟云左里风。天际一帆如隔世，崖巅双袖欲凌空。

漏卮饮处思曹植，钗脚题来逼鲁公。老我闭门仍距跃，词坛角逐羡群雄。
戏赠
崔仲容（唐代）

暂到昆崙未得归，阮郎何事教人非。如今身佩上清箓，莫遣落花沾羽衣。
游海珠寺
甘学（明代）

扶病强登江上台，芙蓉玉鹤共徘徊。三千世界杯中见，九万扶摇醉里灰。

前世苏公真佛祖，再来甘子野花魁。光阴遮没怜萍水，竹院寻僧忘却回。
夏日西湖闲居十首
汪莘（宋代）

晚风吹动碧琳寒，初日花房露未乾。
谁道幽人无伴侣，红蕖万朵竹千竿。
水调歌头·和王正之右司吴江观雪见寄
辛弃疾（宋代）

造物故豪纵，千里玉鸾飞。等闲更把，万斛琼粉盖颇黎。好卷垂更千丈，只放冰壶一色，云海路应迷。老子旧游处，回首梦耶非。
谪仙人，鸥鸟伴，两忘机。掀髯把酒一笑，诗在片帆西。寄语烟波旧侣，闻道莼鲈正美，休裂芰荷衣。上界足官府，汗漫与君期。
郊庙歌辞。仪坤庙乐章。永和
徐彦伯（唐代）

猗若清庙，肃肃荧荧。国荐严祀，坤兴淑灵。

有几在室，有乐在庭。临兹孝享，百禄惟宁。
赠陈钱二别乘
陈造（宋代）

蜂蝶如相识，窥人却怪生。
平时被花恼，因病此心轻。
笑语初疑梦，香红旋问名。
杖藜回白首，颓景欻衔城。
霜天晓角·梅
萧泰来（宋代）

千霜万雪。受尽寒磨折。赖是生来瘦硬，浑不怕、角吹彻。
清绝，影来别。知心惟有月。元没春风情性，如何共、海棠说。
月下
傅汝舟（明代）

月明坐空山，不觉石苔冷。
猿啸摇藤萝，乱我松桂影。
忆王孙 绝笔
周紫芝（宋代）

梅子生时春渐老。红满地、落花谁扫。旧年池馆不归来，又绿尽、今年草。

思量千里乡关道。山共水、几时得到。杜鹃只解怨残春，也不管、人烦恼。
题尤展成新乐府三首 其三
王士祯（清代）

千金匕首土花斑，儿女恩仇事等闲。他日与君论剑术，要离冢畔买青山。
次韵代留别
苏轼（宋代）

绛蜡烧残玉斝飞，离歌唱彻万行啼。
他年一舸鸱夷去，应记侬家旧住西。
过梅岭谒张文献公祠
吴嵩梁（清代）

梅鋗战迹已寒灰，翠壁千寻凿险开。蛛网不蒙金鉴录，马嵬争见玉环来。

少牢遣祭恩徒重，秋燕缄诗事可哀。荐士谁知心更苦，荔支晚出是奇才。
送魏端公入朝
孟郊（唐代）

东洛尚淹玩，西京足芳妍。大宾威仪肃，上客冠剑鲜。

岂惟空恋威，亦以将朝天。局促尘末吏，幽老病中弦。

徒怀青云价，忽至白发年。何当补风教，为荐三百篇。
周畏知司直得湖南帅，属过吴门，复用己丑年
范成大（宋代）

邂逅婆娑失少年，剧谈抵掌尚超然。
君犹拄笏看山去，我且披蓑听雨眠。
京洛分襟疑後会，江吴把酒悟前缘。
暂来忽去都如梦，疑是陈卿竹叶船。
西河·江左地
王奕（元代）

江左地。兴亡旧恨谁记。腥风不搅洛山云，怒涛怎起。泪眶历落泫新亭，碑趺犹卧江际。古今事，天莫倚。废兴元有时系。女墙月色自荒荒，尽平寸垒。舞台歌谢草痕深，青溪弥望烟水。马蹄杂遝锦绣市。认乌衣六朝，东巷西里。景物已非人世。但长干铁塔，岿然相对。檐铃嘈囋薰风里。
秋暮言志
李世民（唐代）

朝光浮烧野，霜华净碧空。结浪冰初镜，在径菊方丛。

约岭烟深翠，分旗霞散红。抽思滋泉侧，飞想傅岩中。

已获千箱庆，何以继熏风。
拟东坡谪居三适 其一 旦起咽日
赵秉文（金朝）

老人畏朝寒，常恨为物役。爬搔未云已，简书催我出。

尔来先朝参，晨起喜见日。王事有期程，安能待子息。

披衣向东方，聊复效龟吸。渐渐支体柔，谷谷真气入。

少焉肝肠暖，阳和通百脉。吾年六秩馀，前路那可必。

未来不吾预，已逝安容息。及此未病閒，聊冀一溉益。
偈颂六十八首
释法薰（宋代）

世尊拈花，迦叶微笑。
正法眼藏，永永流通。
古佛今佛，心同道同。
风从虎，云从龙。
节启天基伸祝颂，寿齐南北两高峰。
代妓赠别歌
唐秩（明代）

生别离兮情不禁，远别离兮情更深。海门牵袂泪盈襟，有口难尽平生心。

昔年春月满窗纸，与君戏学鸳鸯侣。一盏孤灯照帷里，话话歌歌终复始。

如今冷落已三年，又泛潮头万里船。注目轻舟自翩翩，下有海水上有天。

天难登兮海难测，海天透眼去无极。此心难说亦难识，甘逐马蹄船柁迹。

马蹄船柁去茫茫，有梦恐不到君傍。潮增水兮云遮山，凭谁为问饥渴寒。

吁嗟人情难割舍，千句回文亦难写。雁得暖时向北也，秋凉还忆衡阳野。

君情淡兮我情浓，未至绝兮还相通。中原花柳争春风，一见未必心肠同。

是我苦兮君亦苦，我憔悴兮君险阻。鸥鹭双双宿江浦，潮风带云云带雨。

乞住兰舟再一语，舟人不肯慢摇橹。
丑奴儿（庆邓彦鳞生子）
廖行之（宋代）

一春底事多佳气，非雾非云。郁郁氲氲。端为君家诞阿兴。

庆源衮衮由高密，福有多根。百子千孙。此是元侯嫡耳孙。
八月十四日夜刀坑口对月奉寄王子难子闻适用
黄庭坚（宋代）

去年对月庐陵郡，醉留歌舞蹋金沙。
今年今夕千峰下，新磨古鉴动菱花。
寒藤老木被光景，深山大泽皆龙蛇。
西风为我奏万籁，落叶起舞惊栖鸦。
遥怜城中二三友，风流惯醉玉钗斜。
今夕传杯定何处。
应无二十四琵琶。
初冬作
方澜（元代）

泬寥萧瑟后，霁色却怡人。霜已千林曙，天犹十月春。

黄花蝶过晚，白苇雁衔新。野性自夷旷，非关绝世尘。
酬成少尹骆谷行见呈
岑参（唐代）

闻君行路难，惆怅临长衢。岂不惮险艰，王程剩相拘。

忆昨蓬莱惮，新授刺史符。明主仍赐衣，价直千万馀。

何幸承命日，得与夫子俱。携手出华省，连镳赴长途。

五马当路嘶，按节投蜀都。千崖信萦折，一径何盘纡。

层冰滑征轮，密竹碍隼旟。深林迷昏旦，栈道凌空虚。

飞雪缩马毛，烈风擘我肤。峰攒望天小，亭午见日初。

夜宿月近人，朝行云满车。泉浇石罅坼，火入松心枯。

亚尹同心者，风流贤大夫。荣禄上及亲，之官随板舆。

高价振台阁，清词出应徐。成都春酒香，且用俸钱沽。

浮名何足道，海上堪乘桴。
晚出
吕本中（宋代）

小雨收残暑，低云隐莫雷。聊乘野兴出，复为故人回。

旱日晚难好，秋花愁正开。论诗已奇事，犹恨不胜杯。
次韵韩文若展江五咏 其五
苏过（宋代）

新醅泼蚁绿溶溶，时为贤人复一中。况有能诗庾开府，论文兴叹有谁同。
中春感兴
齐己（唐代）

春风日日雨时时，寒力潜从暖势衰。一气不言含有象，

万灵何处谢无私。诗通物理行堪掇，道合天机坐可窥。

应是正人持造化，尽驱幽细入垆锤。
览古五首
方回（元代）

贤者傥畏死，世论终不公。
古若不置死，何藉诛妖凶。
荆舒底奸鬼。庙食丘轲同。
举世知其非，嗫嚅不敢攻。
著书斥日录，独一陈了翁。
祸至裂宇宙，板荡中原空。
笔削讨厥罪，乃在乾淳中。
我读四朝史，方知天听聪。
寄正仲
舒岳祥（宋代）

云峰双鸟破，雪迳一僧分。
红酒回丹渥，青编笑白纷。
风昏生月晕，水落织冰文。
岁莫无来客，开门独候君。
偈颂七十二首
释祖钦（宋代）

雨散云收月正明，无端平地鼓雷霆。
惯曾坐断乾坤客，唤作窍中蚯蚓声。
病中遣怀
陆游（宋代）

人生长短无百岁，八十五年行九分。
堪笑痴翁作黠计，欲将绳子系浮云。
孤悽坑
姚燮（清代）

行行孤悽坑，坑路悽且孤。坑中无舟行，坑上无人居。

似从冰天涯，来陟阴山隅。老荻倾败灰，不复青根株。

齿齿刀剑林，石紧泉流枯。薄日偶来照，惨澹易为徂。

袅空霜一丝，天荒如夜初。竹彴千仞悬，但堪立鹈鹕。

西壁拄云起，髡木多藏鼯。节候未入冬，毛发惊寒濡。

孤悽复孤悽，我行行且吁。转境得坦厓，一使心颜愉。
颂古一百二十一首 其二十五
释宗杲（宋代）

禾黎不阳艳，竞栽桃李春。翻令力耕者，半作卖华人。
洞庭望岳阳楼
李义壮（明代）

久客思归日，江湖得暂留。君山一叶下，知是洞庭秋。

日月双吟鬓，风波一钓舟。平生忧乐志，不系岳阳楼。
送承祖赴定州幕府
傅察（宋代）

中山控北陲，强弩号百万。
单于衔国恩，方且事逃遁。
谋师得真儒，不烦一戟顿。
风流本江左，亹亹有馀论。
幕府极妙选，参谋不容逊。
藉甚丞相孙，凌云气豪健。
所怀社稷计，尝愿窃有献。
蹭噔三十年，羁旅颇自困，
因人作远游，实亦乖素愿。
谈笑青油幕，聊复可排闷。
嗟余谬从学，尘根苦迟钝。
一官联事久，矜式每自劝。
但觉有不如，未见有寸进。
公亦不吾厌，叩击愧烦溷。
念当为远别，怅然亦多恨。
时方苦炎蒸，行矣期强饭。
和德夫治中林宗谕雪诗简黄制卿
郑清之（宋代）

斋坛将祷肃熊貔，一缕忱恂六出奇。
云欲商量惊先路，雨方收卷避催诗。
冰花肯斅梅妆额，风絮嫌随柳献眉。
盐虚玉龙庄语在，愿光远业瑞昌时。
元旦朝罢
玄烨（清代）

四十三年瞬息间，罔知自惜鬓将斑。晋秦丰裕群情悦，齐鲁调饥万姓艰。

经史保怀分善恶，古今吏治辨贤奸。一生终始此心在，何卜新春乐解颜。
感兴四章章五句 其四
汪晫（宋代）

坐读南华一卷经，富贵百年如邮亭，人生怒瘿空成瓶。

香炉缕烟风浩荡，白鸟点破前山青。
禹庙
张侃（宋代）

当时计水功，直为万世利。梅梁破浪归，底事成儿戏。
别盛安
护国（唐代）

情人取次几淹留，别后南州与北州。月色为怜今夜客，

砧声那似去年秋。欲除豺虎论三略，莫对云山咏四愁。

亲故相逢且借问，古来无种是王侯。
碧桃花
董嗣杲（宋代）

何时和露种琼英，素质轻盈骨骼清。
古观自栽千树艳，重门谁骼一春情。
绡裳月曳瑶台晚，绿蒂烟凝粉瓣晴。
几片雪香流出远，涌金池傍涌金城。
秋晚对牵牛花怀友
徐瑞（宋代）

蘸碧轻绡一捻垂，蜿蜒细蔓满枯篱。晓来风露深深巷，记得相看觅句时。
湓城赠别
陈陶（唐代）

楚岸青枫树，长随送远心。九江春水阔，三峡暮云深。

气调桓伊笛，才华蔡琰琴。迢迢嫁湘汉，谁不重黄金。
鹧鸪天
陈克（宋代）

芳树阴阴脱晚红。余香不断玉钗风。薄情夫婿花相似，一片西飞一片东。

金翡翠，绣芙蓉。从教纤媚笑床空。揉蓝衫子休无赖，只与离人结短封。
踏莎行
汤思孝（清代）

屋角风尖，房栊曛短，寒衣补绽催针线。天吴紫凤拆凭伊，剩好鸳鸯休错剪。

黑月霾低，碧纱愁掩，灯添红晕绵装茧。倩他排遣过黄昏，永夜沉沉天不管。
不寐思文正公
邵宝（明代）

寒听钟清倚枕频，麓堂音断正愁人。书中未尽言中妙，画里争如梦里真。

九制立挥忙秉笔，三朝坐论缓垂绅。秪应退食从容地，得与光风几月春。
偶题
吴潜（宋代）

浓淡烟村碧，浅深霜叶红。
蓬窗今夜客，芦岸晚来风。
读书
高斯得（宋代）

问翁几何年，翁年七十余。
尚作蠹书虫，嗟翁一何愚。
旋增通典缺，旋修阜陵书。
毫芒集阅尽，白编还卷舒。
五诗讽被底，柳集诵日晡。
玩物能丧志，圣贤言皦如。
赋受有奇偏，谁能为耘锄。
和张少卿丈再到洛阳
邵雍（宋代）

当年曾任青春客，今日重来白雪翁。
今日当年已一世，几多兴替在其中。
畅春园芍药花开作
胤禛（清代）

首夏清和殿阁开，园中景物足徘徊。翩翾紫燕衔泥去，睍睕黄徘过水来。

槐影初圆当永昼，桐阴渐引上层台。更怜芍药临风好，香袭书帏锦作堆。
极乐寺
李堪（宋代）

空门出白云，梵宇依苍岫。
天色湛瑶光，春花结野秀。
簷间绮罗被，池底星珠漏。
香沉烟篆馀，文兼雨碑旧。
恬智静可养，寂寞谁复扣。
逍遥隐叶猿，盘薄穿花溜。
团团草露晞，瑟瑟空香逗。
层台太虚半，双壑瀑泉透。
苔空绿钱死，松老清阴瘦。
独鹤倏飞骞，清萝苦纷构。
归涔待沃洲，芥子观灵鹫。
净土人不来，尘寰廊然昼。
西村
陆游（宋代）

湖塘西去两三家，杖履经行日欲斜。
蹙蹙水纹生细縠，蜿蜿沙路卧修蛇。
旱余虫镂园蔬叶，寒浅蜂争野菊花，老去郊居多乐事，脱巾未用叹苍华。
高议排金门
林希逸（宋代）

立个黄金马，君黄第几门。伊人来草莽，高议动乾坤。

劲气层云上，孤忠一缕存。未通青琐籍，先献白衣言。

只为豺狼怒，那知虎豹尊。客星如入兆，昨夜在天阍。
减兰 题门人韩魏写真
王士祯（清代）

横磨大剑。玉帐晨开兵百万。一卷阴符。孺子功名圯上书。

壮怀烟冷。笑看吴姬双鬓影。封浦泉傍。骨相输君是虎头。
希大司马扈驾至淮安便道过江访余石淙精舍感
杨一清（明代）

停云回首意如何，杨子江头一棹过。
老去多情怜水石，闲来开眼看风波。
门墙旧侣雕应尽，灯火通宵话转多。
更约扁舟和月宿，荻花深处听渔歌。
江渎池醉归马上作
陆游（宋代）

久住西州似宿缘，笙歌丛里著华颠。
每嗟相见多生客，却忆初来尚少年。
迎马绿杨争拂帽，满街丹荔不论钱。
浮生何处非羁旅，休问东吴万里船。
自题画像
姜夔（宋代）

鹤氅如烟羽扇风，寄情芳草绿阴中。黑头办了人间事，来看凌霜数点红。
对雪用曾丈韵呈徐丈
仲并（宋代）

鹤{上敝下毛}偏宜鹤发翁，戏挼杖与儿同。
梅梢弄影半窗玉，柳径吹绵三月几。
拥户且眠窗未晚，泛舟何向水如空。
阳春便逐新诗到，不待葭灰落嶰筒。
无题
方翥（宋代）

暗雨落漫漫，山中五月寒。
大江浑不觉，溪壑有惊湍。
漫兴 其一
李彭（宋代）

真牧堂前花草新，舍南移就一番春。非关瘠鲁欲肥杞，直恐强齐将弱秦。
李壮烈伯哀辞 其二
邵堂（清代）

厄闰龙蛇黑水洋，哀荣王命逮蛮乡。同仇难雪三军恨，恤死新加五等光。

尚有游魂逃蜃鳄，定留毅魄扫欃枪。新祠金粟英灵在，闽峤千秋俎豆香。
牡丹
张耒（宋代）

天女奇姿云锦囊，故应听法傍禅床。
静中独有维摩觉，触鼻惟闻净戒香。
万方安和轩秋日作
胤禛（清代）

霜飙飒飒度枫林，红叶如花碧水浔。每感金行成物品，常推道念格人心。

翱翔彼鸟呼群乐，含哺吾民鼓腹吟。四野喜看农事毕，聿修百职政维今。
赋得琼岛春云送戴廷礼还乡
韩殷（明代）

仙峰削出玉璘珣，阆苑红云片片新。晴带轻烟迎彩仗，暖浮苍片护朱轮。

望中误起河阳恨，梦里还疑楚水春。最是六街过雨后，独留青影送行人。
有感
陈崇德（明代）

人生不定似飘蓬，老至安能少壮同。短发更无千日黑，酡颜刚借一时红。

添年换岁聊为乐，粝食粗衣未底穷。敢告东邻与西舍，将余错认旧乘骢。
应制粉红双头牡丹二首 其二
党怀英（金朝）

春意应嫌芍药迟，一枝分秀伴双蕤。并肩翠袖初酣酒，对镜红妆欲斗奇。

上苑风烟工献巧，中天雨露本无私。更看散作人间瑞，万里黄云麦两岐。
送鲁漕四首
吴芾（宋代）

自别频惊岁月迁，又来此地奉周旋。
虽欣同会成三老，却恨相从未一年。
君已促装行诣阙，我方投绂欲归田。
须知出处从今异，一醉休辞拍酒船。
棹歌行
吴迈远（南北朝）

十三为汉使，孤剑出皋兰。西南穷天险，东北毕地关。

岷山高以峻，燕水清沮寒。一去千里孤，边马何时还。

遥望烟嶂外，障气郁云端。始知身死处，平生从此残。
婆罗门引
苏穆（清代）

西风过后，更无落叶作秋声。锦机偏动幽情。万里天涯路窄，何处月长盈。

叹沧波一片，轻换阴晴。

凝眸短檠。浑未辨、旧时明。况又潇潇细雨，遥夜争鸣。

繁华梦久，怕相将、都付与云屏。愁玉女、立尽残更。
满江红·痴霭顽阴
吴潜（宋代）

痴霭顽阴，风扫尽、安排今夕。便放出、一轮金镜，皎然虚碧。照彻肺肝明似水，是中空洞无他物。倚亭皋、搔首问天公，天应识。人共景，都非昔。君共我，俱成客。且相逢一笑，笙歌箫笛。老去可怜杯酒减，醉来谩把阑干拍。便明朝、烟水挂征帆，还相忆。
童丱须知 疏财篇
史浩（宋代）

人生贵疏财，过富诚多事。愚固益其过，贤亦损其志。

指廪悯人穷，挥金侈上赐。万古播清名，谁云能败类。
书常理斋爱吟草殉难行状二首 其一
铁保（清代）

南粤中丞悲画壁，西林少宰壮横戈。毕生大节还天地，一片丹诚托啸歌。

昔岭人归辽鹤远，浣花溪冷楚猿多。杲卿噀血存遗稿，泣鬼惊天永不磨。
句
白云人（宋代）

犊外醉分芳草卧，莺边吟踏落花行。
题妙寂寺 其三
陈宓（宋代）

寺古静还僻，小窗幽更深。观时知句眼，读易见天心。

霜露宵增感，烟云晓见侵。独坐思往昔，愁绝泪盈襟。
和僧房岩桂
卫宗武（宋代）

叠金缀粟映明霞，移下蟾宫一树花。
最好色香俱洗净，纷纷桂子落袈裟。
宿瓠园赠何秋辇五首 其五
张洵佳（清代）

一官劳我事风尘，太息儒冠误此身。鸿爪天涯随处印，十年重与證良因。
景祐祭文宣王庙六首
佚名（隋代）

右文兴化，宣古师今。
明礼有典，吉日惟丁。
岂牺在俎，雅奏一庭。
周旋陟降，福祉是膺。
坐睡
赵文（宋代）

非痴非梦小瞢腾，瞑坐还同入定僧。
口似汝阳狂见曲，头疑季子困悬绳。
儿来问字几三退，客苦多言彊一应。
日日如期不相贷，世情谁似尔堪凭。
自遣诗三十首 其十八
陆龟蒙（唐代）

云拥根株抱石危，斲来文似瘦蛟螭。幽人带病慵朝起，秖向春山尽日欹。
初至钱塘
梁寅（元代）

九市通衢万柳青，柳边车骑雾冥冥。浙江水袅罗衣带，天目山开绀画屏。

游女竞誇新服玩，遗民犹诧小朝廷。白衣太史徒多感，祇拟重增山水经。
品令·霜蓬零乱
周紫芝（宋代）

霜蓬零乱。笑绿鬓、光阴晚。紫茱时节，小楼长醉，一川平远。休说龙山佳会，此情不浅。黄花香满。记白苎、吴歌软。如今却向，乱山丛里，一枝重看。对著西风搔首，为谁肠断。
闽中除岁恭祀先大夫祠
林培（明代）

凛凛岁云暮，独坐嵩山阳。雨散忽开霁，山色郁苍苍。

俯听流泉鸣，仰视飞雁翔。悠悠陟岵思，怆然热中肠。

我父昔宦兹，讲学慕羲皇。化被蚩蚩氓，升此大道堂。

盈盈一水间，弦诵声洋洋。宦业未三年，奄忽梦黄粱。

内顾徒四壁，行道为悲伤。青衿思令仪，俎豆青山旁。

肇禋三十载，庙貌何昂藏。我来初奉蒸，骏奔萃冠裳。

徘徊不忍去，洒扫在堂皇。感此岁时心，奠此椒与浆。

勖哉隆德兴，继序永不忘。
水龙吟（记钱塘之恨）
陈以壮（宋代）

晚来江阔潮平，越船吴榜催人去。稽山滴翠，胥涛溅恨，一襟离去。访柳章台，问桃仙浦，物华如故。向秋娘渡口，泰娘桥畔，依稀是、相逢处。

窈窕青门紫曲，茜罗新、衣翻金缕，旧音恍记，轻拢慢捻，哀弦危柱。金屋难成，阿娇已远，不堪春暮。听一声杜宇，红殷绿老，雨花风絮。
冯上人院
施肩吾（唐代）

扰扰凡情逐水流，世间多喜复多忧。

一回行到冯公院，便欲令人百事休。
再寄汤朝美
周孚（宋代）

夙疴苦牵缠，旧学久废忘。闭门老叔夜，慵惰古无上。

朋知音问绝，正复相觖望。独馀思子心，砥柱阅寒浪。

作书往问讯，闻子亦微恙。深怜三医勤，却叹五鬼妄。

新诗勤讽诵，渠魄自应丧。吾侪晓天星，齿发已非壮。

羁孤寡会合，尚复困此障。冲风战寒林，落日翳叠嶂。

轩车何来迟，为子倒家酿。
五月四日与同僚南楼观竞渡因成小诗四首明日同行可元章登楼又成五首 其一
王十朋（宋代）

蜀江险处是夔州，滟滪堆边看竞舟。为报鄱阳相识道，去年人在此登楼。
跋伯玉命简之临米元章楚山图
麻九畴（金朝）

巴东峡壁如駮霞，天凿荆门当虎牙。下有奔湍沉碧沙，直冲北固如投家。

云烟昏晓互明灭，朝看沃日莫吞月。远山如指近如拳，过客那知空一瞥。

高人庐此恨来晚，不厌孤篷叠往返。莫言造物好穷人，许大乾坤富君眼。

以心为镜照诸山，山如人面纷殊颜。扁舟日日青山上，青山却在沧波间。

人道痴儿固贪取，我怪高人亦如许。已将胸次衽长江，更把豪端扛巨楚。

荠列枫林叶浮舸，巧促魁梧入么么。丈寻收拾无边春，千里游邀坐中我。

自此头吴尾瓯越，蛮烟五月髡人发。江山多处乃尔毒，始信中原天下甲。

楚山可览不可上，水气昏昏且多恙。画山纵不到真山，有楚之峰无楚瘴。

静明居士见山馋，想在庵中得饱参。戏呼老李临君画，已坐君贪我更贪。
倚筇
释善珍（宋代）

枫叶芦花满目秋，倚筇那复少年游。
眼看桑海梦相似，骨瘗匡庐心始休。
万里霜天孤唳鹤，五湖烟水一身鸥。
君看清绝无攀处，著得尘埃半点不。
仲冬释奠于学同诸公登稽古阁观弁山望太湖阅壁上题名诵范文正公吴兴先生富道德诜诜弟子皆贤才之句
王十朋（宋代）

吴兴学校规模壮，安定先生道德崇。苕霅溪同洙泗水，汀洲蘋有藻芹风。

山知尊道犹端弁，湖欲依光故近宫。壁上题名观尚友，诸儒事业圣贤中。
尚书新造花笺
徐夤（唐代）

浓染红桃二月花，只宜神笔纵龙蛇。浅澄秋水看云母，

碎擘轻苔间粉霞。写赋好追陈后宠，题诗堪送窦滔家。

使君即入金銮殿，夜直无非草白麻。
迢迢牵牛星
佚名（两汉）

迢迢牵牛星，皎皎河汉女。
纤纤擢素手，札札弄机杼。
终日不成章，泣涕零如雨。
河汉清且浅，相去复几许。
盈盈一水间，脉脉不得语。
南堂杂兴八首 其四
陆游（宋代）

耄齿东归息故庐，聊持顽健托乡闾。未忘麈尾清谈兴，常读蝇头细字书。

贫甚尚能耕有犊，步轻那叹出无驴。南堂又见秋风起，卧看溪云自捲舒。
定风波
黄庭坚（宋代）

小院难图云雨期。幽欢浑待赏花时。到得春来君却去。相误。不花言语泪双垂。

密约尊前难嘱付。偷顾。手搓金橘敛双眉。庭榭清风明月媚。花记。归时莫待杏花飞。
谢黄斋长送双莲和其韵
陈宓（宋代）

双莲价重百隋侯，闻道飞觞日夜浮。
那得此花开凤沼，依前盛事占鳌头。
直如晁董同时对，清似夷齐并臂游。
快诵君诗惊倦眼，和篇虽拙敢迟留。
水龙吟
刘辰翁（宋代）

看人削树成槎，布帆海上秋风浪。白头坡老，知津水手，倚桄榔杖。九点齐州，半生髀肉，烟尘苍莽。但北窗梦转，青阴满眼，抚陈迹、玩新涨。

世事艰难已遍，笑而今、不堪重想。龙筋虎骨，根深伏兔，擎空千丈。礼乐文章，终须梦卜，南人为相。问凌烟生面，他时仿佛，似何人像。